- Sam
- <
- 4
- >

4
Bipani kubäken Devittä kehäromi yäpmäkta yäŋapik man yäŋkuk
1 * Sam 17:6, 18:6, 18:18-19 Siwoŋi Anutuna, gäkken yäŋapiŋira nadäŋ namisi. Bian bänep nadäŋ bäräpna ketäreŋ namiŋkuno unita apiŋo gerana nadäŋpäŋ oraŋ nami.
2 Ämawebe, in kadäni jidegän wäpna yäpmäŋ äpäkta piäni täk täkaŋ u api peneŋ? Ba imaka jopi-jopi yäpmäŋ kuŋat täkaŋ ba jopman nadäkta gäripi pähap nadäk täkaŋ u kadäni jidegän api peneŋ?
3 * Sam 6:8-9, 50:5, 135:4 Ŋode nadäkot; Ämawebe Ekäni täŋo gämoriken kuŋat täkaŋ u inita biŋam iwoyäk täyak. Unita näkä gera yäŋira nadäŋ namik täyak.
4 * Sam 77:6, 119:11; Efe 4:26 Unita ämawebe, in kujatjin kwaiwäpäŋ momi täktäk kädet pewut. Täŋkaŋ däpmon patpat kadäniken kwikinik patpäŋ man täwetat ŋonita juku pik täkot.
5 * Lo 33:19; Sam 51:19, 62:8 Täŋkaŋ inä Ekänita nadäŋ imikinik täŋpäŋ ärawa täktäk kädet ini gäripi nadäk täyak ude täŋ imik täkot.
6 * Nam 6:26; Jop 7:7, 9:25 Ekäni, ämawebe mäyaptä gäkken gera jop ŋode yäk täkaŋ; Iron täŋ nimi! Nadäŋ nimeno uyaku oretoret täga täne yäŋ yäk täkaŋ.
7 * Sam 97:11-12, 119:14, 119:72 Ketem piäniken ahäŋ bumbum täŋirä äma unitä oretoret nadäk täkaŋ. Upäŋkaŋ Ekäni, oretoret nadäk täkaŋ u jopigän. Bänep oretoret gäkä namik täyan u taŋi pähap. Bänepna täŋpidäm taŋ namiŋiri oretoret bumta nadäk täyat.
8 * Jop 11:19; Sam 16:9 Ekäni gäkŋa-tägän watä it namiŋiri säkgämän it täyat. Unita imaka kubäta nämo umuntaŋkaŋ däpmon bäräŋek-inik päŋku säkgämän patguŋguŋ täk täyat.

- Sam
- <
- 4
- >

*4:1: Sam 17:6, 18:6, 18:18-19

*4:3: Sam 6:8-9, 50:5, 135:4

*4:4: Sam 77:6, 119:11; Efe 4:26

*4:5: Lo 33:19; Sam 51:19, 62:8

*4:6: Nam 6:26; Jop 7:7, 9:25

*4:7: Sam 97:11-12, 119:14, 119:72

*4:8: Jop 11:19; Sam 16:9

© 1997, 2011 Wycliffe Bible Translators, Inc.